text: Laver landmænd med studenterhue
  26 april 2017 kl. 17.11
  Landmænd søger viden. Det nyder de godt af på Gråsten Landbrugsskole. Her er der nu en hel klasse, som kombinerer landbruget med en studentereksamen. Og flere er på vej.
  Det er blevet populært at være EUX-elev i landbruget. 
  De har nemlig ikke plads til alle de nye elever, der vil kombinere landbrugsuddannelsen med en EUX.
  En EUX betyder, at man kombinerer et svendebrev med en studenterhue og tager uddannelsen på 4 år, hvor gymnasiefag kombineres med landbrugspraktik.
   17-årige Simon Christensen har været på erhvervsskolen i otte måneder. Han skal efter sommerferien i landbrugspraktik.
  Han er glad for, at han har valgt at tage EUX-uddannelsen i stedet for den traditionelle landmandsuddannelse. Den giver ham større muligheder for at finde job, når han er færdig.
  Desuden giver det ham også en sikkerhed i, at han kan bruge sin eksamen til noget andet, hvis landbruget skulle slå fejl. Det går jo op og ned, siger han til TV SYD.    
  På skolen er de glade for de nye elever. I øjeblikket har de to hold i gang. En klasse er lige nu i praktik, og så er der 22 elever i en klasse på skolen og flere er på vej efter sommerferien.
  Det betyder helt konkret, at erhvervsskolen skal udvide, og at der nu skal ansættes gymnasielærere.
  TV SYD+ sender i aften 28 minutter fra landsbrugsskolen i serien "I godt Selskab".
  